Maroela en kommentaar: Sê jou sê as die son skyn | Maroela Media
Gee jy graag jou mening in Maroela Media se kommentaar-afdeling? Van vandag af sal jy moet seker maak dat jy dit voor 19:30 saans doen, en eers om 06:00 in die oggend sal ons weer die kommentaar-hekkie oopmaak. Waarom dié besluit? In kort kom dit daarop neer dat ons ons self én jou moet beskerm. Maar die antwoord is eintlik heelwat ingewikkelder as dit. Ek antwoord (hopelik) al jou vrae met hierdie brief.
Wat is Maroela se beleid oor kommentaar?
Dalk was jy al warm onder die kraag omdat ons jou kommentaar uitgevee het. Lesers skryf gereeld in die kommentaar: "Maroela, ek weet julle gaan seker hierdie kommentaar uitvee, maar…"
Ons kommentaarbeleid is deeglik uiteengesit in ons bepalings en voorwaardes. In kort is ons beleid oor kommentaar tweeledig: Enersyds moet ons in die kommentaar by stories 'n atmosfeer skep wat gunstig is vir deelname. As kommentaar beledigend of afbrekend raak, van die onderwerp afwyk of 'n persoonlike gesprek tussen lesers raak, is dit vir niemand lekker om dit te lees óf daaraan deel te neem nie, en dan mis dit die doel van 'n gespreksplatform. Andersyds is Maroela wetlik aanspreeklik vir enigiets wat op ons platform geskryf word. As 'n leser die wet oortree deur byvoorbeeld haatspraak te pleeg, en dis op Maroela se webwerf, is ons wetlik net so aanspreeklik soos jy indien ons dit nie uitvee nie. Enigiets wat nie strook met die wet nie, soos aanmoediging tot geweld, kan ons ook nie toelaat nie. As 'n platform met 'n Christelike fondasie laat ons ook nie toe dat lesers iemand anders ongeluk of teëspoed toewens nie, hoe geregverdig dit ook al voel. As 'n leser skryf "dis tyd dat iemand 'n bom in die parlement plant" of "ek hoop hulle hang hom aan sy tone [lees hier ook allerlei meer persoonlike liggaamsdele] op" of "die manne wag vir jou in die tronk, mannetjie" kan ons dit nie toelaat nie. As jy jou mede-Maroela-lesers beledig, kan ons dit ook nie toelaat nie. "Dink 'n bietjie vir jouself, jou pampoen" of "Kry net 'n lewe" is beledigings.
Onthou ook dat Maroela heelwat minderjarige lesers het. Daarom word enige kru taal, rassistiese opmerkings, vulgêre opmerkings en enigiets anders in dié trant ook nie toegelaat nie.
Vergewis jou gerus van ons volledige kommentaarbeleid. Dis deur die loop van agt jaar opgestel en word deurlopend verfyn om te verseker dat ons so presies, streng en konsekwent as moontlik kan optree. Natuurlik maak ons soms foute, en glip 'n kommentaar soms deur wat nie toegelaat moes gewees het nie, of vee ons dalk iets uit wat eintlik aanvaarbaar is. Dis menslik. As jy in gedagte hou dat ons elke maand (slegs op die webwerf) tussen 25 000 en 30 000 kommentare modereer, sal jy dalk meer begrip hê volgende keer as jy voel dat jou kommentaar nie heeltemal geregverdig verwyder is nie. Ons beleid is ook om eerder té streng te wees – dit beskerm ons én jou.
Waarom laat ons kommentaar toe?
Mense vra ons dikwels: Maroela, hoekom laat julle kommentaar hoegenaamd toe?
Maroela is 'n gemeenskapsplatform. Dit beteken dit gaan nie net oor die nuus nie, maar ook oor jou, ons leser. Ons weet dat Afrikaanssprekendes lief is vir kuier en gesels, en dat ons graag ons "bure" leer ken – al is dit dan nou ook digitaal. Maar ons weet ook dat jy soms 'n behoefte het om saam te gesels; dat jy soms 'n platform nodig het om te sê "nou ruk dinge hand-uit" of "byt vas, dit het met my ook gebeur; 'n mens kom daardeur". Soms lees jy die kommentaar en voel beter net omdat jy weet dis nie net jy wat so voel nie.
Van ons kant is die kommentaar 'n waardevolle barometer van ons lesers se gemoedstoestand. Dis vir ons 'n aanduiding van waarvan hulle hou en nie hou nie; wat hulle ontstel en kwaad maak; waarin hulle vreugde vind. Dit help ons om ons inhoud beter te beplan en om seker te maak ons hou ons vinger op die pols van die Afrikaanse gemeenskap. Maar let wel – ons plooi nie bloot ons inhoud na ons lesers se voorkeur nie, want sommige nuus moet gepubliseer word omdat dit nuus is, nie omdat mense dit graag wil lees nie.
Nog 'n rede waarom ons kommentaar toelaat, is omdat lesers se kommentaar soms vir ons 'n waardevolle bron van opvolg-artikels is. Lesers deel dikwels in die kommentaar brokkies nuus wat ons help om 'n opvolgartikel te doen oor dieselfde onderwerp.
Omdat daar lesers is wat die kommentaar onaangenaam vind, het ons dit redelik ver verwyder van artikels self. Jy moet dus verby 'n hele paar ander elemente (soos skakels na ander stories, soms 'n advertensie, en nog inhoud) af rol ondertoe om by die kommentaar uit te kom, en selfs daar is daar eers 'n opskrif en 'n lekker lang paragraaf wat ons kommentaarbeleid opsom voor jy by die kommentaar uitkom. As mense dus kla oor die feit dat ons kommentaar toelaat, vind ons dit 'n bietjie ironies – jy het immers 'n keuse om tot onder te rol om die kommentaar te lees. As jy dit nie wil lees nie, moenie.
Waarom nou die strenger beleid oor kommentaar?
Maroela het besluit om, vanaf Donderdag, 21 November, kommentaar op Maroela buite ons normale kantoorure te sluit. Dit beteken jy gaan jou sê moet sê tussen 06:00 en 19:30 deur die dag.
Van Januarie tot Oktober vanjaar het Maroela Media se leserstal met sowat 38% gestyg, van net meer as 1,5 miljoen unieke lesers per maand tot meer as 2,4 miljoen lesers in Oktober. Soos die lesers toeneem, neem die kommentaar uiteraard ook toe. Die kommentaar styg egter selfs meer as die aantal lesers – van Januarie tot Oktober het dit met 55% toegeneem. Waar daar in Januarie 18 400 kommentare per maand gemodereer moes word (dis nou nadat die outomatiese modereringstelsel van die grootste oortredings ontslae geraak het), was daar in Oktober 28 601 kommentare – byna 1 000 per dag – wat gemodereer moes word. Hiervan word sowat 70% goedgekeur en sowat 30% afgekeur. Jy kan net dink hoe uitmergelend dit moet wees vir die persoon wat kommentaar moet modereer, asook joernaliste wat hul eie stories se kommentaar dophou, om elke dag hierdie ongeveer 1 000 kommentare deur te lees en te besluit watter toegelaat moet word.
Die joernaliste wat na-ure en naweke werk, vind dit eenvoudig bykans onmoontlik om nuus te skryf én nog kommentaar ook dop te hou. Dan glip daar goggas deur, en natuurlik is dit Maroela wat vir hierdie goggas verantwoordelik gehou word. Ons het toe besluit dis eenvoudig makliker en beter vir almal om kommentaar na-ure af te skakel. As jy jou sê wil sê, sal jy voortaan net jou tyd reg moet kies.
Is dit regtig so erg?
Jip, dit is. Dis ongelukkig ook 'n tendens dat lesers wat duidelik daarop uit is om moeilikheid te maak, in argumente betrokke te raak, beledigend te wees en kru taal te gebruik, nogal liewer is daarvoor om na-ure hulle sê te sê in die kommentaar-afdeling, seker maar oor hulle agterkom dit neem dan langer voor hulle kommentaar uitgevee word. Die "gesprek" in kommentaar is dus oor die algemeen na-ure nie opbouend nie. Dit maak daarom net sin vir ons om kommentaar buite normale kantoorure te sluit.
Vir nou is Maroela verbind daartoe om jou die geleentheid te gee om kommentaar te lewer op stories, omdat dit vir ons as gemeenskapsmedia-instelling belangrik is om jou die geleentheid te gee om saam te gesels. Voor die einde van vanjaar stel ons 'n opwindende nuwe funksionaliteit op Maroela, "Maroela-fontein," bekend. Sodra Maroela-fontein van stapel gestuur is, sal jy vir jou 'n (gratis) profiel moet skep wat jy met jou e-posadres moet verifieer, en daarna sal jy moet inteken voor jy kommentaar kan lewer. Ons hoop van harte dat dié maatreël Maroela-lesers sal noop om 'n wag voor hul mond te sit voor hulle kommentaar lewer. Maroela-fontein sal jou ook in staat stel om met 'n emosie-prentjie (emoticon) aan te dui hoe jy oor 'n artikel voel en jy sal maklik kan aandui of jy met 'n ander leser se kommentaar saamstem of nie. Jy sal dus met 'n gepaste keuse jou gevoel oor artikels en kommentaar kan aandui sonder dat jy noodwendig in soveel woorde hoef te sê hoe jy voel. Ons hoop dat ons op dié manier die kommentaar op Maroela nog 'n bietjie beter sal kan bestuur.
Onthou, jy bly welkom om saam te gesels. Ons hoor graag wat jy dink. Maar dit bly ons eerste prioriteit om seker te maak Maroela is 'n vriendelike, gesellige kuierplek vir álmal wat wil saamkuier.
In die nuus Redakteursbrief
Ek stem 100% saam met hierdie. Goeie werk!
Ek stem dis nie lekker om kommentaar te lees en dit raak al hoe negatiewer soos jy aanhou lees ja kom ons werk daaraan om eerder oplossings te gee en positiewe kritiek
Baie dankie Susan en Maroela Media – ek ondersteun hierdie besluit 100%.
Ongelukkig vind ware debat plaas waar mense hulle opinie kan lig, of dit nou negatief of positief is, vir of teen die artikel, kunstenaar, politikus of sport held. Geen vuil taal of naamskending stem ek mee saam. Die res moet gese kan word, of ons nou die wereldbeker gewen het of nie…..
Dankie Susan, maar dan het ek al ondervind dat selfs hoofregter Mogoeng Mogoeng, sou my nie met 'n antwoord om rede kon help waarom 'n kommentaar van my verwyder is nie.